Mes’austu

Dae festosas alzolas
chi como sunu tristas e sun solas
sutta de sos ardentes mannos ragios
de su sol’e austu,
battidu han sos massagios
de su sèberu trigu sas cugustas:
e sas aristas siccas,
a las iscutinare, faghen sonu
de campanas pitticcas.
E custu santu donu
intregan in di’oe a sos pizzinos
e a sas pizzinnas bellas
chi passana che istellas
tra sonos de campanas e de innos.
In su largu istradone
passat sa bruffessone
de Te, Nostrasignora, post’in velu
pro chi su sol’e su chelu
non t’iscuret sa cara.
E tue, Mamma ’e tottus, Mamma cara,
passasa giutta a brazzos
dae sas cunfrarias, imponente
intro ’e sa lettera luminosa,
cunfortende sos coros,
beneighinde sa zente,
sos fruttos de sa terra,
dae sos montes finzas a sos oros
de su mare luntanu
disizosu de paghe in tanta gherra.
In giru a tie in totta sa Sardigna
dae Cabu ’e susu a Campidanu
pregat isperanzosa
pro chi torrene annadas de laore,
pro chi torret sa paghe ei s’amore
a sos coros, su pane a dogni mesa.